B. Osobitná časť

K § 1
Príloha č. 1 ustanovuje záväzný vzor informácie podľa § 2 ods. 3 zákona, ktorá má byť umiestnená v sídle orgánu verejnej správy v obci, v ktorej sa používa jazyk menšiny.
§1 ods. 2 ustanovuje podrobnosť vo vzťahu k §2 ods. 3 štvrtá veta zákona a vzťahuje sa  na orgán verejnej správy definovaný v §2 ods. 3 zákona v obciach , kde sa podľa zákona používa jazyk menšiny v úradnom styku. Za informačný systém používaný v sídle orgánu verejnej správy sa považuje najmä navigačná tabuľa, menovka pri dverách zamestnancov a iné prostriedky určené na informovanie občanov Slovenskej republiky o úradnej agende orgánu verejnej správy. 
 
K § 2
Ustanovuje sa záväzná úprava uvádzania textu v menšinovom jazyku na dvojjazyčných rodných listoch, sobášnych listoch a úmrtných listoch. Cieľom navrhovaného ustanovenia je upraviť podrobnosti pri vyhotovovaní dvojjazyčných rodných listov, sobášnych listov a úmrtných listov. 
 
K § 3
Ustanovuje sa záväzná úprava uvádzania textu v menšinovom jazyku na dvojjazyčných povoleniach, oprávneniach, potvrdeniach, vyjadreniach a vyhláseniach. V prípadoch podľa § 47 ods. 7 zákona č. 71/1967 Zb. o správnom konaní (správny poriadok) v znení neskorších predpisov orgán verejnej správy vydá osobitný doklad dvojjazyčne len, ak ide o povolenie, oprávnenie, potvrdenie, vyjadrenie a vyhlásenie, a ak o to občan požiada alebo ak sa konanie začalo podaním v jazyku menšiny. Navrhované ustanovenie sleduje jednotnosť pri vydávaní dvojjazyčných verejných listín. S cieľom prehľadnosti týchto listín sa navrhuje usporiadanie textov v štátnom jazyku a v jazyku menšiny v dvoch osobitných stĺpcoch umiestnených vedľa seba.
 
K § 4 ods. 1
Ustanovuje sa záväzná úprava uvádzania textu v menšinovom jazyku na dvojjazyčných úradných formulároch. Cieľom úpravy je zabrániť vzniku rôznych variantov a tým vytvoreniu nepresných alebo protirečivých postupov vo verejnej správe.
 
K § 4 ods. 2
Upravuje sa podrobnosť vo vzťahu k dvojjazyčným úradným formulárom. Na dvojjazyčnom úradnom formulári možno vyplniť všetky informácie len v jazyku menšiny alebo čiastočne v jazyku menšiny a čiastočne v štátnom jazyku. V prípade dvojjazyčného úradného formulára vyplneného len v jazyku menšiny alebo čiastočne v jazyku menšiny orgán verejnej správy postupuje v zmysle § 2 ods. 3 a nasl. zákona.
 
K § 5
Navrhuje sa účinnosť nariadenia vlády od 1. januára 2012. Pri ustanoveniach, pri ktorých zákon počíta s prechodným obdobím, sa navrhuje účinnosť ku dňu uplynutia prechodného obdobia.

K Prílohe 
Ustanovuje sa vzor informácie o možnosti používania jazyka národnostnej menšiny v úradnom styku podľa §2 ods. 3 zákona, ktorú má orgán verejnej správy umiestniť vo svojom sídle na viditeľnom mieste. Upravuje sa takto jednotný spôsob a rozsah informovania občanov Slovenskej republiky o možnostiach používania jazyka národnostnej menšiny v úradnom styku. Orgán verejnej správy môže zabezpečiť informáciu okrem použitia tohto vzoru zároveň aj iným spôsobom.